Imtella' Ġunju 13, 2021 - Aġġornata 13 Ta' Ġunju, 2021 3:54pm Rapport: Ruth Amaira Agħti d-demm u żomm il-qalb tad-dinja tħabbat – hija t-tema magħżula mill-Għaqda Dinjija tas-Saħħa biex tfakkar il-Jum Dinji tad-Donaturi tad-Demm, għada fl-14 ta' Ġunju. F'sena waħda kienu elf ruħ li resqu għall-ewwel darba biex jagħtu d-demm, bil-President ta' Malta George Vella jsejjaħ l-għoti tad-demm bħala xhieda ta' solidarjetà nazzjonali li tiddistingwi lil Malta minn pajjiżi oħra. Hija sfida ta' kuljum dik li jiffaċċja s-Servizz Nazzjonali tat-Trasfużjoni tad-Demm biex iżomm il-provvista adegwata ta' demm għal bżonn kontinwu. Iktar minn sittin fil-mija tad-demm miġbur tul l-aħħar sena tal-pandemija ngħata lill-pazjenti morda bil-kanċer. Fil-messaġġ tiegħu għal din il-ġurnata l-President ta' Malta George Vella qal li f'sena u iktar ta' pandemija li ħakmet id-dinja kollha, il-bżonn ta' demm u l-prodotti tiegħu ma waqafx. "Din is-sena rridu nirrikonoxxu iktar minn qatt qabel lil dawk l-eluf ta' donaturi li minkejja dan ix-xenarju ta' taqlib u biżgħa, ma naqsux li jersqu lejn iċ-ċentri tal-għoti tad-demm f'Malta u Għawdex." Huwa feraħ lil iktar minn elf donatur li minkejja dan ix-xenarju ta' taqlib u biżgħa, resqu għall-ewwel darba biex jagħtu d-demm fl-aħħar sena. "Ħajru lil xulxin, fiċ-ċrieki soċjali li tagħmlu parti minnhom, imqar darba kull wieħed. Tinsewx li intom tistgħu tagħtu r-rigal tal-ħajja, u toffru tama fejn ma hemmx." Il-President Vella radd ħajr lill-ħaddiema tas-Servizz Nazzjonali tat-Trasfużjoni tad-Demm, li bħall-kumplament ta' sħabhom il-frontliners, offrew servizz biex parti mill-popolazzjoni titlaqqam kontra l-Covid fiċ-Ċentru ta' Gwardamangia. Is-Servizz Nazzjonali tat-Trasfużjoni tad-Demm ikollu bżonn mal-ħamsin borża demm kuljum biex ikollu provvista adegwata ta' demm il-ħin kollu. Għall-okkażjoni tal-Jum Dinji tad-Donaturi tad-Demm inxtegħlu wkoll diversi binjiet madwar Malta u Għawdex bid-dawl aħmar. Dan bħala ringrazzjament għal kull min resaq biex jagħti d-demm u biex jitħeġġu iktar nies jersqu biex jagħtu d-demm.